題它山善政侯兼簡鄞令
作者：舒亶
朝代：宋

paragraphs: 嗚呼王封君，心事鬼出沒。
驅山截長江，化作雲水窟。
旱火六月天，萬棟掛龍骨。
蕭條一祠宇，像設何髣髴。
破屋夜見星，漏雨濕衫笏。
杯酒謝車篝，兹事恐亦忽。
我聞古先王，報施必稱物。
矧今崇佛宮，民力殆欲屈。
豈無制作手，一爲起荒茀。
李侯仁賢資，撫字良矻矻。
可但清似冰，方看健如鶻。
沉跡千載後，行且見披拂。
陰功世易忘，遠慮俗多咈。
勉哉君毋遲，斯民久已欝。